ทำงบขาดดุลต่อ
ปี2556ต่ำกว่า4แสนล้านบาท มั่นใจรัฐบาลรีดภาษีได้เพิ่มขึ้น
16 ม.ค. 2555

ปี2556ต่ำกว่า4แสนล้านบาท มั่นใจรัฐบาลรีดภาษีได้เพิ่มขึ้น
กิตติรัตน์ เผยรัฐบาลจัดทำงบปี 2556 แบบขาดดุลต่อ แต่น้อยกว่า 4 แสนล้านบาท 
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยว่า ในการประชุมคณะรัฐมนตรี (ครม.) สัญจรเมื่อวันที่ 15 ม.ค. ครม.เห็นชอบระยะเวลาการจัดทำงบประมาณรายจ่ายประจำปี 2556 และมอบหมายรองนายกรัฐมนตรีเศรษฐกิจและ รมว.คลัง รวมทั้งหน่วยงานที่เกี่ยวกับข้อหารือเพื่อกำหนดกรอบการจัดทำงบประมาณ โดยยังเป็นงบแบบขาดดุล 




ทั้งนี้ แม้การจัดทำงบปี 2556 จะเป็นงบประมาณขาดดุลต่อเนื่องจากปีงบ 2555 แต่วงเงินงบประมาณจะขาดดุลน้อยกว่าปีงบ 2555 ที่มีการขาดดุลงบสูงถึง 4 แสนล้านบาท เนื่องจากรัฐบาลคาดว่าจะมีการจัดเก็บรายได้เพิ่มขึ้น จากการลงทุนในโครงการต่างๆ โดยเฉพาะการลงทุนระบบน้ำจาก พ.ร.ก.กู้เงิน 3.5 แสนล้านบาท 
“ตอนนี้ยังไม่รู้ว่าปีงบ 2556 จะมีงบรายจ่ายจะสูงกว่าปี 2555 หรือไม่ เพราะยังหารือกันอยู่ แต่ที่แน่ๆ ประเทศจะมีการลงทุนระบบน้ำภายใต้ พ.ร.ก.กู้เงินฯ นอกจากการลงทุนในงบประมาณปกติ” นายกิตติรัตน์ กล่าว
นายกิตติรัตน์ ยังเชื่อว่าเศรษฐกิจไทยปี 2555 จะเติบโตที่ระดับ 7% แม้ว่าตัวเลขหลายหน่วยงานจะอยู่ที่ 5% โดยหากทุกฝ่ายร่วมแรงร่วมใจและร่วมมือกันทำงานเต็มที่จะผลักดันให้เศรษฐกิจเติบโตที่ 7% ได้แน่นอน
นายอัชพร จารุจินดา เลขาธิการคณะกรรมการกฤษฎีกา ระบุว่า ในส่วนความคืบหน้าการทูลเกล้าฯ ร่าง พ.ร.ก. 4 ฉบับนั้น สำนักงานกฤษฎีกาฯ ได้ตรวจสอบถ้อยคำร่าง พ.ร.ก.เรียบร้อยแล้ว และส่งร่าง พ.ร.ก.ให้สำนักเลขาธิการคณะรัฐมนตรี ตั้งแต่วันที่ 11 ม.ค.ที่ผ่านมาแล้ว ส่วนจะมีการทูลเกล้าฯ แล้วหรือไม่ ตนไม่ทราบ
นายอัชพร ระบุว่า การออก พ.ร.ก. 4 ฉบับ โดยเฉพาะร่าง พ.ร.ก.แก้ปัญหาหนี้กองทุนเพื่อการฟื้นฟูและพัฒนาระบบสถาบันการเงินเป็นเรื่องจำเป็นเร่งด่วน เพราะหากรัฐบาลไม่ออกร่าง พ.ร.ก.ดังกล่าว จะทำให้การกู้เงินมีปัญหาได้ และทำให้ต่างชาติมองว่าไทยมีความสามารถในการชำระหนี้ได้หรือไม่
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี ระบุว่า ครม.มอบหมายนายกิตติรัตน์ และ รมว.คลัง กำหนดกรอบรายจ่ายและประมาณการรายได้งบปี 2556 และเสนอกรอบวงเงิน โครงสร้าง และยุทธศาสตร์ ให้ ครม.เห็นชอบในวันที่ 21 ก.พ.นี้ และวันที่ 23 ก.พ. นายกฯ จะมอบนโยบายการจัดทำงบให้ทุกหน่วยงาน
นอกจากนี้ ที่ประชุม ครม.ยังได้เห็นชอบร่าง พ.ร.บ.การขนส่งทางบก ในการปรับปรุงน้ำหนักของรถที่ใช้ในการประกอบการขนส่งส่วนบุคคล และร่าง พ.ร.บ.รถยนต์ในการปรับปรุงบทบัญญัติที่เกี่ยวกับการกำหนดน้ำหนักรถยนต์ รถบรรทุกส่วนบุคคลจำนวน 2 ฉบับ เพื่อให้รถชนิดใหม่
อาทิ รถ ATV สามารถจดทะเบียนใช้บนท้องถนนได้ ซึ่งเรื่องทั้งหมดจะมีการส่งเรื่องไปยังสำนักงานคณะกรรมการกฤษฎีกาให้ตรวจพิจารณา ตามกระทรวงคมนาคมเสนอ ก่อนที่จะส่งให้คณะกรรมการประสานงานสภาผู้แทนราษฎร พิจารณาก่อนเสนอสภาผู้แทนราษฎรพิจารณาต่อไป